Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1098

3. Liberalizálás, a piaci verseny feltételeinek biztosítása A távközlési piac 2002 után bekövetkező teljes liberalizációját megelőzően kormányzati támogatással és szabályozással elő kell segíteni azokat a piacbővítő lépéseket, amelyek előkészíthetik a teljesen liberalizált piac létrejöttét és megfelelő működését. Ezt a célt szolgálja az EU Nyílt Hálózati Hozzáférés (ONP) irányelvének átvétele, amivel összhangban a közcélú távbeszélő szolgáltatás kizárólagossági időszakának lejárta után meg kell szüntetni a hálózatok összekapcsolásának minden korlátozását. 3.1. Közcélú távbeszélő, mobil rádiótelefon és személyhívó szolgáltatás Az országos koncessziós szerződés kizárólagosságot biztosító időszaka 2002-ben, a helyi koncessziósoké 2003ban jár le, a 25 évre kötött koncessziós szerződések azonban érvényben maradnak. Felül kell vizsgálni és indokolt esetben a szerződő felek megállapodása alapján meg kell változtatni a koncessziós szerződéseket a versenyegyenlőség biztosítása érdekében. Amennyiben ez nem valósítható meg, a szolgáltatási engedélyezési feltételeket úgy kell alakítani, hogy az új belépők a meglevőkkel egyenlő feltételekkel indulhassanak. Meg kell vizsgálni annak lehetőségét, hogy a kizárólagossági időszak lejárta előtt, 2000-ben a nemzetközi távbeszélő forgalom a felek megállapodása alapján a liberalizált körbe kerülhessen. A mobil rádiótelefon szolgáltatások vonatkozásában a verseny teljesebbé tételét a 2.1.3. pontban foglaltak szerint kell végrehajtani. A személyhívó szolgáltatások terén az alacsony kereslet miatt a várt verseny, a kétszereplős piac nem tartható fenn. A fogyasztók érdekében azonban az államnak ki kell alakítania a szolgáltatás fenntartásának feltételeit. 3.2. Műsorszórás A távközlés egyéb területeitől eltérően a műsorszórást a 2002-ig terjedő időszakban az állam tartós tulajdonosi jelenléte, valamint a monopol helyzet megőrzésére való állami törekvés fogja jellemezni. A műsorszórás fejlődése, az ahhoz nélkülözhetetlen tőkebevonás lehetőségének biztosítása, valamint Európai Uniós kötelezettségeink teljesítése érdekében az Antenna Hungária monopóliumát legkésőbb 2002-ben meg kell szüntetni, és az átmeneti időszakban a liberalizált piac szabályozásának feltételrendszerét meg kell teremteni. 3.3. Postai szolgáltatás A postai piac globálisan, de különösen az EU tagországai vonatkozásában fokozatos és ütemezett liberalizálás előtt áll. A postai piacon a magánszolgáltatókkal jelenleg is folyó verseny erősödik és kibővül a nemzeti posták egymás közötti versenyével. A verseny a globális piac újrafelosztásáért illetve a nemzeti piacokon a koncentrált üzleti igények kielégítésének megszerzéséért folyik. Versenyelőnyt a postai szolgáltatások minősége, valamint azok költséghatékony biztosítása jelent. Mindezen tényezők figyelembevételével meg kell vizsgálni és elő kell készíteni a Magyar Posta Rt. privatizációját az ezredforduló környékén, az új hírközlési törvény megalkotását követően és az EU irányelvekkel összhangban kell haladni a fenntartott szolgáltatási kör liberalizációjának kérdésében.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes